Kvinne alvorlig skadet etter fall i bratt fjell
Det opplyser kommunikasjonsrådgiver Jan Fredrik Frantzen ved Universitetssykehuset Nord-Norge til itromsø.no tirsdag. Ulykken skjedde ved 21-tiden mandag på Store Blåmann på Kvaløya, mellom Ersfjordeidet og Grøtfjord. Ifølge NRK pådro kvinnen i 50-årene seg skader i hode og nakke da hun var nesten ved toppen av fjellet og falt bakover. Det ulendte terrenget gjorde det vanskelig for redningshelikopteret å få kvinnen om bord. Redningsmannskaper måtte derfor ta seg inn i området til fots for å frakte henne til et sted hvor helikopteret kunne heise henne opp. Kvinnen ble ikke fraktet til sykehus før like over midnatt. Kvinnen skal ha vært med i en gruppe på fire.
Tilstanden til kvinnen som falt i svært ulendt terreng ved Store Blåmann på Kvaløya i Troms, er alvorlig.